આજથી ૧૨ વર્ષ પહેલાં નિવૃત્તિ પછી દીકરીએ પ્રેમથી નરેશભાઈ અને જયવંતીબેનને માટે ગ્રીન કાર્ડની વ્યવસ્થા કરી અમેરિકા તેડાવતાં તેઓ કાયમી વસવાટનો નિર્ણય કરીને દીકરીને ત્યાં ન્યૂજર્સી આવી ગયાં હતાં. અહીં દોહિત્ર યશ સાથે રમવામાં અને વાચન, લેખન, મિત્રમિલન અને પ્રવૃતિઓમાં સાહિત્ય રસિક નરેશભાઈનો સમય આનંદથી પસાર થઇ જતો હતો. આંતરે વરસે વતનની યાદ આવે ત્યારે પતિ-પત્ની અમદાવામાં એમના મકાનમાં રહી આવતાં અને ફેફસામાં વતનની હવા ભરી તાજાં માજા થઇ પરત અમેરિકા આવી જતાં.